Kümme järjestikust mängu võitnud 20-aastase jaapanlanna Naomi Osaka võiduseeria katkes kodupubliku ees, kui ta pidi Tokyo tenniseturniiri finaalis tunnistama endise maailma esireketi Karolina Pliškova paremust.

Turniiril 4. asetatud Pliškova (WTA 8.) alistas suuresti tänu suurepärasele servile 3. paigutusega Osaka (WTA 7.) veidi üle tunni aja kestnud matšis 6:4, 6:4.

Tänavu US Openil triumfeerinud Osaka oli viimases kümnes mängus vaid kuuel korral enda servigeimi kaotanud, nüüd finaalis oli Pliškoval tema vastu kummaski setis üks murdepall ja ta kasutas mõlemad ära. Osakal polnud mängu jooksul ühtegi murdevõimalust.

Osakale oli see alles karjääri neljas finaal ja kahe võidu juures nüüd teine kaotus. Seejuures esimese kaotuse sai ta samal turniiril kaks aastat tagasi, toona jäi ta alla Caroline Wozniackile. Pliškovale on see karjääri 11. turniirivõit ja tänavune teine, viimati võitis ta aga kõva kattega väljakul 2017. aasta veebruaris Kataris.

Pliškova ja Osaka peaksid nüüd ka edetabelis kohad vahetama – tšehhitar tõuseb seitsmendaks ja Osaka langeb kaheksandaks.